  Виталий Пронин Пичи Пурга ёросын ортчиз удмурт маскарчиос пӧлын «Удмурт гурт Stand up» вожвылъяськон. Зал, кӧтсэ кутыса ик, серекъяз. Пичи Пурга ёросысь Эдэйгуртысь «Бурдъясь мылкыд»: И. Иванов, А. Фролов но М. Возняков.Маскарчи Анатолий Ушаков шумпотысалыз, дыр: туэ маскарчиослэн трос гинэ фестивальёссы ортчизы ни. Удмурт филармонилэн «Маскара», «Удмурт дунне» газетлэн «Шӧкыч» фестивальёссы но тани эшшо одӥгез - Пичи Пургалась стэнд ап конкурс. Сое радъязы Пичи Пургалась библиотека шаертодонъя музеен валче. Кызьы пӧрмиз? Библиотекарь Людмила Шумилова но музейчи Алевтина Данилова пӧртэм ужрадъёсы Орлойысь Дуни но Пичи Пургалась Сандӥ песяйёс нимын потало.- Нырысь кышкам вал, ужрадмы пӧрмоз-а, уз-а шуыса, соин библиотекаямы гинэ ортчытыны малпаськомы вал. Куреггуртысь клубе вуимы. Конкурс ортчем бере ни тросэз шуизы: Пурга клубын тае ортчытоно вал, - вера ёрос библиотекалэн кивалтӥсез Людмила Шумилова.Толлэн нырысетӥ нуналаз, 1-тӥ толсуре, Куреггуртэ вуизы ёросысь 11 маскарчиос - Миндэрысь, Бобья Учалась, Улын Юриысь, Брангуртысь, Пичи Пургалась… Ужрад кутскон азьын Куреггуртын Выль ар кызэз ӝуатӥзы, солэн пиштӥсь тылъёсыз котькуд маскарчилы сӥзизы кадь: мед удалтоз! Ужрад кутскиз.Тросэз артистъёс валаса вуттӥллямтэ, мар со stand up. Куреггуртысь пенсионерка Надежда Волкова соку ик Интернетэ пырем, учкем: англи кылысь, пе, со «султэ» шуыса берыктӥське. Стэнд ап - со амал, куке адями учкисьлы меӵак вера улонысьтыз тумошо учырез сярысь.- Вормисьёсты веракузы гинэ, мон валай, мар со стэнд ап. Соин ик юморескаме гинэ лыдӟи, - вера Нина Шутова. Маскарчиос.Оглом вераса, ӝыт туж умой ортчиз. Маскарчиосты нимысьтыз адямиос но дунъязы, учкисьёс но куараоссэс сётӥзы. Жюри дунъямъя огкадь баллъёс люказы но вормись луизы Миндэр гуртысь Юра Дмитриев но Эдэйгуртысь Вячеслав Корнилов. Соослы Куреггуртысь ужбергатӥсь Олег Дыгаев коньдон кузьым сётӥз.- Юра Дмитриевез нырысь адӟи но малпай: востэм пияш, мае но кызьы меда со сцена вылын лыдӟоз? Но куке Юра сцена вылэ потӥз, шумпотӥ, стэнд апсэ зол лыдӟиз, - вера Нина Шутова.Нош залын учкисьёс куаразэс сётӥзы Эдэйгуртысь «Бурдъясь мылкыд» 3 пиослы но Куреггуртысь Надежда Волковалы. Соослы кузьым дасям «Ильинск молоко» огазеяськон. Солэн кивалтӥсезлэн воштӥсез Иван Бояров берло мылкыдзэ вераз ни:- мон малпасько вал, ваньмыз та юнме шорысь гинэ ортчоз шуыса. Лулы поттозь серекъяськиз. Тодысал ке, таӵе умой ужрад луоз шуыса, Дунилы но Сандӥлы быдэн сырен коть вайысал на.Мукет маскарчиос но ӝоже ӧз усе: табере, пе, тодӥськом ни, мар со стэнд ап, озьыен, вуоно арын вормыны лыктом.Ужрадысь туспуктэмъёс татын.Мария Векшина  